На основу члана 8. Закона о буџету Републике Србије за 2018. годину („Службени гласник РС”, број 113/17) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14 - УС, 44/14 и 30/18-др.закон),

Влада доноси

УРЕДБУ

О ИЗМЕНИ УРЕДБЕ О УТВРЂИВАЊУ ПРОГРАМА

ПОДРШКЕ МАЛИМ ПРЕДУЗЕЋИМА ЗА НАБАВКУ ОПРЕМЕ У 2018. ГОДИНИ

Члан 1.

У Уредби о утврђивању Програма подршке малим предузећима за набавку опреме у 2018. години, у Програму подршке малим предузећима за набавку опреме у 2018. години („Службени гласник РС”, број 14/18), у глави 1. ПРЕДМЕТ став 1. мења се и гласи:

„Законом о буџету Републике Србије за 2018. годину („Службени гласник РС”, број 113/17), у оквиру раздела 21 – Министарство привреде, Главa 21.0, Програм 1509 – Подстицаји развоју конкурентности привреде, функција 410 – Општи, економски и комерцијални послови и послови по питању рада, Пројекат 4002 – Подршка развоју предузетништва, економска класификација 451 – Субвенције јавним нефинансијским предузећима и организацијама, опредељена су средства у износу од 1.300.000.000,00 динара, намењена за реализацију пројекта Подршка развоју предузетништва. Од наведених средстава, 550.000.000,00 динара намењено је за спровођење Програма подршке малим предузећима за набавку опреме у 2018. години (у даљем тексту: Програм). Додатна средства обезбеђена су Решењем о преусмеравању апропријација утврђених Законом о буџету Републике Србије за 2018. годину 03 Број: 401-00-2774/2018 од 7. августа 2018. године у износу од 70.000.000,00 динара и Решењем о употреби средстава текуће буџетске резерве („Службени гласник РС”, број 66/18), у износу од 59.000.000,00 динара. Такође, средства враћена Фонду за развој Републике Србије по основу одобрених кредита из средстава Републике Србије, која се код Фонда за развој Републике Србије воде на подрачуну, који се односи на комисионе послове по налогу Републике Србије, по програмима за подстицање равномерног регионалног развоја, средства из повраћаја по програмима о распореду и коришћењу средстава намењених за стaрт-ап кредите за почетнике и средства из повраћаја по програмима о распореду и коришћењу средстава намењених за претварање иновација у готов производ, у износу од 170.972.436,40 динара, користиће се за спровођење програма и биће пренета, од стране Фонда за развој Републике Србије, Развојној агенцији Србије на подрачун за посебне намене група подрачуна 764 - рачуни за посебне намене установа и других правних лица из области других делатности, код Управе за трезор, отворен за потребе реализације Програма.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-9649/2018

У Београду, 18. октобра 2018. године

В Л А Д А

ПРЕДСЕДНИК

Ана Брнабић, с.р.